นครหลวงไทยดูดเงินฝากประจำ15เดือนสูง1.25%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — นครหลวงไทยเปิดบัญชีเงินฝากประจำ 9 เดือน ดอกเบี้ย 1% ฝาก 15 เดือน ดอกเบี้ย 1.25%
นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย เปิดเผยว่า ธนาคารนครหลวงไทยได้เริ่มทยอยนำผลิตภัณฑ์ทางการเงินที่ได้มีการพัฒนาร่วมกันระหว่างธนาคารนครหลวงไทยและธนาคารธนชาต มาเปิดให้บริการแก่ลูกค้าเป้าหมาย ได้แก่ บริการบัญชีเงินฝากประจำ 9 เดือนแบบมีสมุดคู่ฝาก อัตราดอกเบี้ย 1% ต่อปี จ่ายดอกเบี้ยรายเดือน โดยจะจ่ายดอกเบี้ยงวดแรกตั้งแต่เดือนที่ 3 เป็นต้นไป วงเงินรับฝากครั้งแรก 1 แสนบาท ไม่จำกัดวงเงินรวมสูงสุด 
บริการบัญชีเงินฝากประจำ 15 เดือนแบบมีสมุดคู่ฝาก อัตราดอกเบี้ย 1.25% ต่อปี จ่ายดอกเบี้ยรายเดือน วงเงินรับฝากครั้งแรกตั้งแต่ 5 แสนบาท ไม่จำกัดวงเงินรวมสูงสุด โดยธนาคารจะโอนดอกเบี้ยให้กับผู้ฝากในบัญชีเงินฝากออมทรัพย์หรือกระแสรายวันที่เปิดไว้กับสาขาในเขตสำนักหักบัญชีเดียวกันกับสาขาที่ผู้ฝากเงินเปิดบัญชีเงินฝากประจำไว้ 
ทั้งนี้ ผู้ฝากยังสามารถใช้บัญชีเงินฝากประจำ 9 เดือน และบัญชีเงินฝากประจำ 15 เดือน เป็นหลักประกันในการขอสินเชื่อได้อีกด้วย
ธนาคารยังเปิดให้บริการตั๋วแลกเงินอายุ 2 เดือน อัตราดอกเบี้ย 1.3% ต่อปี วงเงินลงทุนขั้นต่ำ 5 แสนบาท หากไถ่ถอนก่อน 2 เดือน จะไม่ได้รับดอกเบี้ย และบริการตั๋วแลกเงินอายุ 9 เดือน อัตราดอกเบี้ย 1.5% ต่อปี ลงทุนขั้นต่ำ 5 แสนบาท หากลงทุนในตั๋วแลกเงินขั้นต่ำตั้งแต่ 1 ล้านบาทขึ้นไปต่อฉบับ ธนาคารจะจ่ายดอกเบี้ยรายเดือนให้กับผู้ลงทุน โดยจะจ่ายดอกเบี้ยทุกเดือนตั้งแต่ครบ 1 เดือนแรก โดยจ่ายในวันเดียวกับวันที่ลงทุนในตั๋วแลกเงินของทุกเดือน หากไถ่ถอนก่อน 2 เดือน จะไม่ได้รับดอกเบี้ย ไถ่ถอนเมื่อครบ 2 เดือน แต่ไม่ครบ 9 เดือน จะได้รับดอกเบี้ยในอัตราดอกเบี้ยออมทรัพย์ปกติตามระยะเวลาฝากจริง และเมื่อครบวันกำหนดชำระเงินตามตั๋วแลกเงินสามารถไถ่ถอนได้ที่สาขาที่ออกตั๋วแลกเงิน
ประธานเจ้าหน้าที่บริหารและกรรมการผู้จัดการธนาคารนครหลวงไทย กล่าวด้วยว่า ในช่วงต่อไปธนาคารมีแนวคิดที่จะเน้นการนำเสนอผลิตภัณฑ์ด้านตั๋วแลกเงินให้เป็นที่ยอมรับมากขึ้น เนื่องจากเป็นตราสารหนี้ที่มีความคล่องตัวเช่นเดียวกับเงินฝากและง่ายต่อการลงทุน